༄༅།  ། བླ་མ་ལྔ་བཅུ་པའི་རྣམ་བཤད་དངོས་གྲུབ་རྣམ་གཉིས་ཀྱི་སྒོ་བརྒྱ་འབྱེད་པའི་ལྡེ་མིག་ཅེས་བྱ་བ་བཞུགས་སོ།  །  ༄༅༅།  ། ན་མོ་གུ་རུ་སུ་མ་ཏི་ཀཱིརྟི་ཡ།  རྒྱལ་ཀུན་ཡབ་གྱུར་རྒྱལ་སྲས་གཞོན་ནུའི་སྐུ།  ། དྲུག་ཅུའི་དབྱངས་ཀྱིས་འགྲོ་དབུགས་འབྱིན་མཛད་པའི།  ། འཇམ་དཔལ་རྡོ་རྗེའི་སྒྱུ་འཕྲུལ་ཙོང་ཁ་པའི།  ། རྨད་བྱུང་མཛད་པས་རྟག་ཏུ་སྐྱོང་གྱུར་ཅིག། ཚུལ་བཞིན་བསྟེན་ན་མཆོག་ཐུན་དངོས་གྲུབ་ཀུན།  ། སྐད་ཅིག་ཉིད་ལ་སྩོལ་བའི་སྒོ་གཅིག་པུ།  ། རྡོ་རྗེ་སློབ་དཔོན་བསྟེན་ཚུལ་ལྔ་བཅུ་པ།  ། བཤད་ཀྱིས་བློ་ལྡན་དང་པའི་ཡིད་ཀྱིས་ཉོན།  ། ཇི་སྐད་དུ།  སྒྱུ་འཕྲུལ་དྲ་བའི་རིམ་པར་ཕྱེ་བ་ལས།  རེ་ཞིག་དང་པོར་དངོས་གྲུབ་ནི།  ། སློབ་དཔོན་རྗེས་སུ་འབྲང་ཡིན་པས།  ། སློབ་དཔོན་མེད་པར་གྱུར་ན་ནི།  ། དངོས་གྲུབ་ཐོབ་པར་མི་འགྱུར་བས།  ། སློབ་དཔོན་མཚན་ཉིད་བཤད་པར་བྱ།  ཞེས་གསུངས་པ་ལྟར།  མཆོག་དང་ཐུན་མོང་གི་དངོས་གྲུབ་ཐམས་(༢)ཅད་ཀྱི་རྩ་བ་ནི།  དགེ་བའི་བཤེས་གཉེན་བསམ་སྦྱོར་གཉིས་ཀྱི་སྒོ་ནས་བསྟེན་པ་ལ་རག་ལས་ཤིང་།  བཤེས་གཉེན་བསྟེན་ཚུལ་གྱི་གནད་ཐམས་ཅད་ཀྱང་སློབ་དཔོན་བྷ་བི་ལྷས་མཛད་པའི་བླ་མ་ལྔ་བཅུ་པ་ཞེས་བྱ་བ་འདིར་འདུས་པས། འདི་ཉིད་ཀྱི་དོན་འཆད་པར་བྱེད་པ་ལ།  བཤད་པ་ལ་འཇུག་པ།  བཤད་པ་ཉིད་ཉེ་བར་འགོད་པ།  བཤད་པ་མཐར་ཕྱིན་པའི་ཚུལ་དང་གསུམ་དུ་ཡོད་པ་ལས།  དང་པོ་སྟོན་པ་ལ།  དཔལ་ལྡན་རྡོ་རྗེ་སེམས་དཔའི་གནས་ཐོབ་རྒྱུར་གྱུར་པའི།  ། ཞེས་པ་ནས།  མདོར་བསྡུས་བཤད་པ་འདི་ནི་གུས་པས་མཉན་པར་གྱིས།  ། ཞེས་པའི་བར་གསུངས།  ཚིགས་སུ་བཅད་པ་འདི་དག་གིས་ནི་མཆོད་པར་བརྗོད་པ།  རྩོམ་པར་དམ་བཅའ་བ།  ཉན་པར་བསྐུལ་བའི་ཚུལ་གསུམ་བསྟན་པ་ཡིན་ཅིང་ཚིག་དོན་ནི་གོ་སླ། གཉིས་པ་བཤད་པ་ཉིད་ཉེ་བར་འགོད་པ་ལ།  བླ་མ་བསྟེན་པའི་ཚུལ།  བསྟེན་ཚུལ་བཤད་པའི་དུས།  བཤད་ནས་སྣོད་རུང་དུ་ཇི་ལྟར་བྱ་བ་གསུམ།  དང་པོ་ལ།  བསྟེན་ཚུལ་སྤྱིར་བསྟན་པ།  དེའི་དམིགས་བསལ།  བསྟེན་ཚུལ་གྱི་དོན་བསྡུ་བའོ།  ། དང་པོ་ལ།  བསྟེན་ཚུལ་མདོར་བསྟན་པ་དང་རྒྱས་པར་བཤད་པ་གཉིས་ཡོད་པ་ལས། དང་པོ་ལ།  བླ་མ་ལ་གུས་པར་བྱ་དགོས་པའི་རྒྱུ་མཚན།  གུས་པས་བསྒྲུབ་པའི་ཚུལ།  གུས་པའི་ཡུལ་དང་རྟེན་བརྟག་པ་གསུམ་ཡོད་པ་ལས།  དང་པོ་སྟོན་པ་ལ།  དབང་བསྐུར་མཆོག་ཐོབ་རྡོ་རྗེ་ཡི།  ། ཞེས་སོགས་ཤོ་ལོ་ཀ་གཅིག་གསུངས།  འདིའི་དོན་ནི།  རང་ཉིད་ལ་དབང་རྣམ་པར་དག་པ་བསྐུར་བའི་རྡོ་རྗེ་སློབ་དཔོན་ལ་ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱིས་ཀྱང་དུས་གསུམ་དུ་སློབ་དཔོན་དེའི་དྲུང་དུ་བྱོན་ནས་ཕྱག་འཚལ་བར་བྱེད་པ་ཡིན་ན།  དེ་ལས་གཞན་པའི་སློབ་མ་རྣམས་ཀྱིས་སློབ་དཔོན་ལ་ཕྱག་འཚལ་བ་སོགས་གུས་པར་བྱ་དགོས་པ་སོགས་ལྟ་སྨོས་ཀྱང་ཅི་དགོས།  ཞེས་སློབ་དཔོན་ལ་ཆེས་ཆེར་གུས་པར་བྱ་དགོས་པའི་རྒྱུ་མཚན་བསྟན་པ་ཡིན། གཉིས་པ་གུས་པ་བསྒྲུབ་པའི་ཚུལ་ལ་བསྙེན་བཀུར་བྱ་ཚུལ་སྤྱིར་བསྟན་པ་དང་།  དམིགས་བསལ་བཤད་པ་གཉིས་ལས། དང་པོ་སྟོན་པ་ལ།  མཆོག་ཏུ་དང་པས་དུས་གསུམ་དུ།  ། ཞེས་སོགས་ཚིགས་བཅད་གཅིག་གསུངས།  འདིའི་དོན་ནི།  སྔ་དྲོ་དང་།  གུང་དང་།  ཕྱི་དྲོ་སྟེ་དུས་གསུམ་དུ་རང་ལ་རྡོ་རྗེ་ཐེག་པའི་ལམ་མ་ནོར་བར་སྟོན་པའི་སློབ་དཔོན་ལ་མཎྜལ་མེ་ཏོག་གི་ཚོམ་བུ་དང་བཅས་པ་ཕུལ་ཏེ།  དད་པ་ཆེན་པོས་ཀུན་ནས་བསླངས་ཏེ་ཕྱག་འཚལ་(༣)དགོས་པར་བསྟན། གཉིས་པ་དམིགས་བསལ་ནི།  རང་ཉིད་རབ་ཏུ་བྱུང་བ་ཡིན་ལ།  རྡོ་རྗེ་སློབ་དཔོན་ཁྱིམ་པ་ཡིན་པ་དང་།  རང་ཉིད་བསྙེན་རྫོགས་པ་ཡིན་ལ།  སློབ་དཔོན་དགེ་ཚུལ་ཡིན་པའམ་བསྙེན་རྫོགས་པ་ཡིན་ཡང་བསླབ་པ་གཞོན་པ་ཡིན་ན་སྔར་བཤད་པའི་བསྙེན་བཀུར་དེ་དག་བྱའམ་སྙམ་ན།  ཁྱིམ་པའམ་ནི་གསར་བུ་ལ།  ། ཞེས་སོགས་ཚིགས་བཅད་གཅིག་གསུངས།  འདིའི་དོན་ཡང་།  སློབ་མ་རབ་བྱུང་གིས་སློབ་དཔོན་ཁྱིམ་པ་ལ་ཕྱག་འཚལ་བ་སོགས་བྱེད་པའི་ཚེ།  གླེགས་བམ་དང་སྟོན་པའི་སྐུ་གཟུགས་ལ་སོགས་པ་སློབ་དཔོན་གྱི་མདུན་ཕྱོགས་སུ་བཞག་སྟེ་དངོས་སུ་དེ་ལ་ཕྱག་འཚལ་ཞིང་ཡིད་ཀྱིས་བླ་མ་ལ་ཕྱག་བྱ་དགོས།  འོ་ན་བླ་མ་ཁྱིམ་པ་སོགས་ཡིན་ན་བསྙེན་བཀུར་ཐམས་ཅད་དངོས་སུ་བྱ་མི་རིགས་སམ་སྙམ་ན་ཕྱག་འཚལ་བ་དང་རྐང་པ་བཀྲུ་བ་ལ་སོགས་པ་བྱ་མི་རིགས་ཀྱིས།  དེ་མ་གཏོགས་པའི་སྟན་གདིང་བ་དང་།  སྔོན་དུ་ལྡང་བ་སོགས་བསྙེན་བཀུར་གཞན་ཐམས་ཅད་བྱ་དགོས་ཞེས་སྟོན་པ་ལ།  གདན་བསྟབ་པ་དང་ལྡང་བ་དང་།  ། ཞེས་སོགས་ཚིགས་བཅད་གཅིག་གསུངས།  ཕྱག་མི་འཚལ་བ་དེ་ཡང་སྐབས་གཞན་དུ་ཡིན་གྱི་ཆོས་འཆད་པའི་ཚེ་ནི་ཕྱག་ཀྱང་ངེས་པར་འཚལ་དགོས། གསུམ་པ་གུས་པས་ཡུལ་དང་རྟེན་བརྟགས་པ་ལ་བླ་སློབ་ཕན་ཚུན་བརྟག་དགོས་པའི་རྒྱུ་མཚན་དང་།  བརྟགས་ནས་སྤང་བླང་བྱ་བའི་ཚུལ་གཉིས་ལས། དང་པོ་སྟོན་པ་ལ།  བླ་མ་དང་ནི་སློབ་མ་དག། ཅེས་སོགས་ཚིགས་བཅད་གཅིག་གསུངས།  འདིའི་དོན་ནི།  རྡོ་རྗེ་ཐེག་པའི་བཀའ་དྲིན་ནོད་པར་བྱེད་པ་ལ།  ཐོག་མར་སློབ་མས་བླ་མ་མཚན་ཉིད་དང་ལྡན་མི་ལྡན་བརྟག། བླ་མས་ཀྱང་སློབ་མ་མཚན་ཉིད་དང་ལྡན་མི་ལྡན་ལེགས་པར་བརྟགས་པའི་སྒོ་ནས་སྔགས་ཀྱི་ཆོས་འབྲེལ་འདོགས་དགོས་པ་ཡིན་གྱི།  བླ་སློབ་ཕན་ཚུན་བརྟག་པ་མ་བྱས་པར་ཁྱིས་གློ་བ་མཐོང་བ་བཞིན་དུ་འཆད་མཁན་ཡོད་ཚད་ལ་ཆོས་ཉན་དུ་མི་རུང་ཞིང་།  སློབ་མ་འདུག་ཚད་ལ་གསང་སྔགས་ཟབ་མོའི་ཆོས་བཤད་ན་ཉེས་དམིགས་ཤིན་ཏུ་ཆེ་བར་གསུངས། གཉིས་པ་བརྟགས་ནས་སྤང་བླང་ཇི་ལྟར་བྱ་བའི་ཚུལ་ལ།  སྤང་བྱའི་མཚན་ཉིད་དང་།  བསྟེན་བྱའི་མཚན་ཉིད་གཉིས་ལས། དང་པོ་ནི།  གལ་ཏེ་བླ་མར་བསྟེན་འོས་མི་འོས་བརྟག་དགོས་ན།  མི་འོས་པ་དེ་ཇི་འདྲ་བ་ཞིག་ཡིན་སྙམ་ན།  བློ་ལྡན་སློབ་མས་བླ་མར་ནི།  ། ཞེས་སོགས་ཚིགས་བཅད་གཅིག་གིས་བཤད་པ་ལྟར།  སེམས་ཅན་ལ་སྙིང་རྗེ་མེད་པ་དང་།  ཁྲོ་ཞིང་གཏུམ་པ་དང་།  ཁེངས་པ་ཆེ་བའི་ཨ་ཕོ་ང་ཡིན་དབྱུག་པ་མདུང་ཡིན་ཟེར་བ་ལྟ་བུ་དང་།  སེར་སྣ་ཆེ་བ་དང་།  སྒོ་གསུམ་བག་ཡངས་སུ་སྤྱོད་པ་དང་།  རང་གི་ཡོན་ཏན་གཞན་ལ་ངོམས་པར་བྱེད་པ་སོགས་བླ་མར་བསྟེན་མི་རུང་བ་ཡིན། གཉིས་པ་བསྟེན་བྱའི་མཚན་ཉིད་ནི།  བརྟན་ཞིང་དུལ་ལ་བློ་གྲོས་ལྡན།  ། ཞེས་སོགས་ཤོ་ལོ་ཀ་གཉིས་ཀྱི་བསྟན་པ་ལྟར།  ལུས་ངག་ཡིད་གསུམ་གྱི་(༤)ཉེས་སྤྱོད་བསྡམས་པ།  ཤེས་རབ་ཆེ་བ་དང།  བཟོད་པ་དང་ལྡན་པ།  གཡོ་སྒྱུ་མེད་ཅིང་རང་བཞིན་དྲང་བ་སྔགས་དང་སྨན་གྱི་སྦྱོར་བ་ཤེས་པ།  སྙིང་རྗེ་ཆེན་པོ་དང་ལྡན་པ།  རིག་པའི་གནས་ལྔ་ལ་མཁས་པ།  ཕྱིའི་དེ་ཉིད་བཅུ་དང་ནང་གི་དེ་ཉིད་བཅུ་སྟེ་དེ་ཉིད་བཅུ་ཟུང་ལ་མཁས་པ་སྟེ་ཡོན་ཏན་དེ་དག་དང་ལྡན་པ་ཞིག་བླ་མར་བསྟེན་དགོས་ཤིང་།  དེ་ཡང་དོན་དམ་སྙེ་མ་ལས།  རྩོད་ལྡན་དབང་གིས་བླ་མ་སྐྱོན་དང་ཡོན་ཏན་འདྲེས།  ། རྣམ་པ་ཀུན་ཏུ་སྡིག་པ་མེད་པ་ཡོད་མ་ཡིན།  ། དེ་བས་ཡོན་ཏན་ལྷག་པ་ཉིད་ནི་ཉེར་བཟུང་ནས།  ། བུ་རྣམས་ཀྱིས་ནི་དེ་ལ་བརྟེན་པར་འགྱུར་བའོ།  ། ཞེས་གསུངས་པ་ལྟར།  རྩོད་ལྡན་གྱི་དུས་འདིར་བླ་མ་སྐྱོན་ཐམས་ཅད་དང་བྲལ་ཞིང་།  ཡོན་ཏན་ཐམས་ཅད་དང་ལྡན་པ་ཞིག་རྙེད་དཀའ་བས།  མཚན་ཉིད་ཐམས་ཅད་ཚང་བའི་བླ་མ་མ་རྙེད་ན་སྔར་བཤད་པའི་སྐྱོན་དང་ཡོན་ཏན་གཉིས་ཀྱི་ནང་ནས་ཡོན་ཏན་ཤས་ཆེ་བ་ཞིག་ལ་བརྟེན་དགོས་པ་ཡིན། གཉིས་པ་བསྟེན་ཚུལ་རྒྱས་པར་བཤད་པ་ནི།  བླ་མ་ལ་བརྙས་སྨོད་སྤོང་དགོས་ཚུལ་སྤྱིར་སྟོན་པ་ལ།  དེ་འདྲའི་མགོན་ལ་བསམས་བྱས་ནས།  ། ཞེས་སོགས་ཚིགས་བཅད་གཅིག་གསུངས།  འདིའི་དོན་ནི།  སྔར་བཤད་པའི་མཚན་ཉིད་མ་མཐའ་ཚང་བའི་བླ་མ་ལ་སྔགས་ཀྱི་ཆོས་འབྲེལ་ཞུས་ནས་བསམས་བཞིན་དུ་བརྙས་པ་དང་སྨོད་པ་ལ་སོགས་པ་བྱས་ན་ནི་དུས་རྟག་ཏུ་སྡུག་བསྔལ་ཐོབ་པར་འགྱུར།  ཞེས་པའི་དོན་ཏེ།  འདི་དང་མཐུན་པར་དུས་ཀྱི་འཁོར་ལོའི་རྒྱུད་ལས་ཀྱང་།  སློབ་དཔོན་ལ་དམིགས་པའི་ངན་སེམས་སྐྱེས་ན་ངན་སེམས་སྐད་ཅིག་མ་རེ་རེའི་གྲངས་དང་མཉམ་པའི་བསྐལ་པའི་བར་དུ་དམྱལ་བར་གནས་ནས་སྡུག་བསྔལ་མྱོང་དགོས་པར་གསུངས།  སློབ་དཔོན་ལ་བརྙས་སྨོད་སོགས་བྱས་པའི་ཉེས་དམིགས་བྱེ་བྲག་ཏུ་སྟོན་པ་ལ།  སློབ་དཔོན་ལ་ནི་སྨོད་པ་དེ།  ། ཞེས་སོགས་ཤོ་ལོ་ཀ་གཉིས་གསུངས།  དེ་དག་གི་དོན་ནི་སློབ་དཔོན་ལ་བརྙས་སྨོད་བྱས་པས་ཚེ་འདིའི་ཉེས་དམིགས།  རྒྱལ་པོའི་ཆད་པ་དང་།  ཡམས་དང།  འགོ་ནད་མི་བཟད་པ་དང་།  རིམས་ཉིན་གཅིག་པ་ལ་སོགས་པའི་གསོར་མི་རུང་བ་དུག་གི་སྦྱོར་བ་ལ་སོགས་པས་འཆི་རྐྱེན་བྱས་ནས་ཚེའི་འཕེན་པ་མ་རྫོགས་པར་འཆི་དགོས་པ་དང་།  ཤི་བའི་འོག་ཏུ་ཡང་མནར་མེད་ལ་སོགས་པའི་དམྱལ་བ་སྡུག་བསྔལ་མི་བཟད་པ་མྱོང་དགོས་པའི་གནས་རྣམས་སུ་སྐྱེ་བར་འགྱུར་པ་དང་བླ་མའི་ཐུགས་དཀྲུགས་པའི་ཉེས་དམིགས་སྟོན་པ་ལ།  ནམ་ཡང་སློབ་དཔོན་དག་གི་ནི།  ། ཞེས་སོགས་ཤོ་ལོ་ཀ་གཅིག་གསུངས།  དེའི་དོན་ཡང་སློབ་དཔོན་གྱི་ཐུགས་དཀྲུགས་ན་ལས་དེ་མྱོང་ངེས་ཀྱི་ལས་ཡིན་པས་གདོན་མི་ཟ་བར་སྔར་བཤད་པའི་དམྱལ་བའི་སྡུག་བསྔལ་མྱོང་དགོས་པ་ཡིན།  སློབ་དཔོན་ལ་བརྙས་སྨོད་བྱས་པས་སྐྱེ་བ་ཕྱི་མའི་ཉེས་དམིགས་སྟོན་པ་ལ།  མནར་མེད་ལ་སོགས་འཇིགས་རུང་བའི།  ། ཞེས་སོགས་ཤོ་ལོ་ཀ་གཅིག་གསུངས།  དེའི་དོན་ནི་སྔར་བཤད་པ་ལྟར་དང་།  དེ་དག་གི་དོན་བསྡུ་བ་ལ།  དེ་བས་འབད་པ་(༥)ཐམས་ཅད་ཀྱིས།  ། ཞེས་སོགས་ཚིགས་བཅད་གཅིག་གསུངས།  འདིའི་དོན་བླ་མ་ལ་སྨད་པའི་ཉེས་དམིགས་ཤིན་ཏུ་ཆེ་བ་དེ་བས་ན་རང་གི་ནུས་པ་ཅི་ཡོད་ཀྱིས་འབད་ནས་རྡོ་རྗེ་སློབ་དཔོན་ལ་དུས་ནམ་ཡང་སྨད་པར་མི་བྱའོ།  ། ཞེས་པའི་ཉེས་དམིགས་སྤྱི་དང་ཁྱད་པར་དུ་གསང་སྔགས་ཀྱི་དབང་ལ་སོགས་པའི་ཆོས་ཟབ་མོ་བླ་མ་སུ་བྱུང་བྱུང་ལ་ཞུས་ནས་གཅིག་ལ་ཡང་བཤེས་གཉེན་བསྟེན་ཚུལ་ཚུལ་བཞིན་དུ་མི་བྱེད་པ་རྣམས་ལ་ཐུགས་བརྩེ་བས་འདོམས་པར་མཛད་པ་ཡིན་ནོ།  ། བླ་མ་ལ་གུས་པ་ཇི་ལྟར་སྒྲུབ་པའི་ཚུལ་ལ་བཅུ་གཅིག་ཡོད་པ་ལས།  དང་པོ་མ་གུས་པ་དག་པའི་ཕྱིར་དུ་ཡོན་འབུལ་བ་ནི།  བླ་མ་ལ་ནི་གུས་བཅས་ཡོན།  ཞེས་སོགས་ཤོ་ལོ་ཀ་གཅིག་གིས་བསྟན་པ་ལྟར།  གལ་ཏེ་བག་མེད་པའི་དབང་གིས་བླ་མ་ལ་བརྙས་སྨོད་སོགས་བྱས་ན།  སླར་འགྱོད་སེམས་དྲག་པོས་བཤགས་ཤིང་གུས་པས་ཡོན་འབུལ་བ་སོགས་བྱས་ན་སྔར་བཤད་པའི་ཉེས་དམིགས་དེ་རྣམས་སྦྱོང་ནུས་པ་ཡིན།  རང་གི་དམ་ཚིག་སློབ་དཔོན་ནི།  ཞེས་སོགས་ཚིགས་བཅད་གཅིག་གི་སྦྱིན་པར་དཀའ་བ་རང་གི་སྲོག་དང་བུ་དང་།  ཆུང་མ་ལ་སོགས་པ་ཡོངས་སུ་བཟུང་བ་ཐམས་ཅད་འབུལ་དགོས་པར་བསྟན།  འོ་ན་དེ་ལྟར་འབུལ་དགོས་པའི་རྒྱུ་མཚན་ཇི་ལྟ་བུ་ཡིན་སྙམ་ན།  གང་ཕྱིར་བསྐལ་པ་བྱེ་བར་ནི།  ། ཞེས་སོགས་ཤོ་ལོ་ཀ་གཅིག་གིས་བསྟན་པ་ལྟར།  སྔགས་ཀྱི་སྒོར་ཞུགས་ནས་རྡོ་རྗེའི་སློབ་དཔོན་ཚུལ་བཞིན་དུ་བསྟེན་ན།  ལམ་གཞན་གྱི་བསྐལ་པ་བྱེ་བར་ཡང་རྙེད་པར་དཀའ་བའི་སངས་རྒྱས་ཀྱི་གོ་འཕང་དེ་ཚེ་འདི་ཉིད་ལ་ཐོབ་པར་འགྱུར་ན།  ཐུན་མོང་བའི་དངོས་གྲུབ་ལ་ལྟ་སྨོས་ཀྱང་ཅི་དགོས།  རྒྱུན་དུ་དམ་ཚིག་གསུམ་བསྲུང་ཚུལ་སྟོན་པ་ལ།  རྟག་ཏུ་རང་གི་དམ་ཚིག་བསྲུང་།  ། ཞེས་སོགས་ཤོ་ལོ་ཀ་གསུམ་གསུངས།  འདི་དག་གི་དོན་ནི་རང་གི་ལྷག་པའི་ལྷའི་སྐུ་གསུང་ཐུགས་ཀྱི་དམ་ཚིག་རྟག་ཏུ་བསྲུང་བ་དང་།  རྡོ་རྗེ་སེམས་དཔའ་ལ་སོགས་པའི་དེ་བཞིན་གཤེགས་པ་རྣམས་ལ་ཕྱི་ནང་གི་མཆོད་པས་རྟག་ཏུ་མཆོད་པ་དང་།  དེ་བཞིན་དུ་བླ་མ་ལ་ཡང་རྟག་ཏུ་མཆོད་པར་བྱ་དགོས་ཏེ།  འདི་ནི་ཚོགས་གསོག་པའི་ཞིང་དུ་སངས་རྒྱས་ཐམས་ཅད་དང་ཁྱད་པར་མེད་པའི་ཕྱིར་རོ་ཞེས་པའི་དོན་ཏེ།  མགོན་པོ་ཀླུ་སྒྲུབ་ཀྱིས་ཀྱང་།  མཆོད་པ་ཐམས་ཅད་ཡོངས་སྤངས་ནས།  ། བླ་མ་མཆོད་པ་ཡང་དག་བརྩམས།  ། ཞེས་གསུངས་པ་དང་མཐུན་པ་ཡིན།  བླ་མ་རྡོ་རྗེ་འཆང་དང་དབྱེར་མེད་དུ་བལྟ་དགོས་པའི་རྒྱུ་མཚན་སྟོན་པ་ལ།  དེ་བས་སློབ་མ་སྙིང་རྗེ་གཏོང་།  ཞེས་སོགས་ཤོ་ལོ་ཀ་གཅིག་གསུངས།  འདི་དག་གི་དོན་ནི།  བྱ་ཡུལ་པ་ནས་བརྒྱུད་པའི་ལམ་རིམ་ལས།  བླ་མ་ལས་ལྷག་པའི་ཡི་དམ་གྱི་ལྷ་ཞིག་ཡོད་པར་བཟུང་ན་ནི་གང་ཟག་དེས་མཆོག་ཐུན་མོང་གི་དངོས་གྲུབ་གང་ཡང་མི་ཐོབ་བོ་ཞེས་གསུངས་པ་ལྟར་དང་།  བླ་མ་ལ་མ་གུས་པ་དགག་དགོས་པའི་རྒྱུ་མཚན་སྟོན་པ་ལ།  མཆོད་རྟེན་བཤིག་འདྲའི་སྡིག་འཇིགས་པས།  ། ཞེས་སོགས་གསུངས་པ་ལྟར།  མཆོད་རྟེན་བཤིག་(༦)པ་ནི་ཉེ་བའི་མཚམས་མེད་ཡིན་ཅིང་བླ་མའི་གྲིབ་མ་ལ་འགོམ་པ་ཡང་དེ་དང་འདྲ་བར་གསུང་ན།  ལྷམ་དང་།  སྟན་དང་།  བཞོན་པ་རྟ་ལ་སོགས་པ་ལ་འགོམ་པ་ལྟ་སྨོས་ཀྱང་ཅི་དགོས།  འོན་ཀྱང་རྐྱེན་གྱི་དབང་གིས་མི་འགོམ་དཀའ་མེད་བྱུང་ན་འོག་ནས་འཛུལ་བར་མོས་ལ།  ཨོཾ་བི་ཏྲ་ཨ་ཀྲ་མ་སྭཱ་ཧཱ།  ཞེས་བརྗོད་ནས་གྲིབ་མ་སོགས་བཏེག་སྟེ་འོག་ནས་འཛུལ་བར་མོས་ན་ཉེས་པ་མེད་པར་གསུངས།  བློ་གྲོས་ཆེན་པོས་དགའ་སེམས་ཀྱིས།  ། ཞེས་སོགས་ཤོ་ལོ་ཀ་གཉིས་ཀྱི་བླ་མའི་བཀའ་བཞིན་དུ་བསྒྲུབ་དགོས་པ་དང་།  ཇི་ལྟར་བྱས་ཀྱང་བསྒྲུབ་མ་ནུས་ན།  བཤད་སྦྱངས་ལེགས་པར་བྱ་དགོས་པ་ཡིན་གྱི་ཇི་མི་སྙམ་པར་འཇོག་པ་གཏན་ནས་མི་རུང་བར་བསྟན།  བླ་མའི་རྫས་ལ་ཇི་ལྟར་བྱ་བའི་ཚུལ་སྟོན་པ་ལ།  བླ་མའི་རྫས་ནི་སྲོག་ཇི་བཞིན།  ། ཞེས་སོགས་ཚིགས་བཅད་གཅིག་གསུངས་པའི་དོན་བཞིན་རང་གི་སྲོག་ལ་གཅེས་སྤྲས་བྱས་ནས་བསྲུང་བ་བཞིན་དུ་བླ་མའི་རྫས་ལ་ཡང་དེ་བཞིན་དུ་བསྲུང་དགོས་པ་དང་།  བླ་མའི་འཁོར་དང་དེའི་སྙིང་དུ་སྡུག་པ་ལ་སོགས་པ་རྣམས་ཀྱང་རང་གི་གཉེན་བཞིན་དུ་བརྩེ་བར་བྱ་དགོས་པ་ཡིན། འཕྲལ་གྱི་ཀུན་སྤྱོད་ཇི་ལྟར་བྱ་བའི་ཚུལ་སྟོན་པ་ལ།  མི་རིགས་པའི་ཀུན་སྤྱོད་སྤོང་བ་དང་།  རིགས་པའི་ཀུན་སྤྱོད་བསྟེན་པ་གཉིས། དང་པོ་སྟོན་པ་ལ།  མལ་སྟན་འདུག་དང་སྔོན་འགྲོ་དང་།  ། ཞེས་པ་ནས།  ཐོས་པའི་ཉེ་འཁོར་དུ་མི་བྱ།  ། ཞེས་པའི་བར་གསུངས།  འདི་དག་གི་དོན་བླ་མའི་མདུན་དུ་མལ་སྟན་ལ་འདུག་པ་དང་།  འགྲོ་བའི་ཚེ་བླ་མའི་སྔོན་དུ་འགྲོ་བ་དང་།  བླ་མའི་མདུན་དུ་ཐོར་ཚུགས་བཅིངས་པ་དང་།  བླ་མའི་ཞབས་སྟན་གྱི་སྟེང་དུ་མ་བཞག་གོང་དུ་རང་གི་སྟན་ལ་